《真珠帘 春晴》
清代·王于臣

晴檐群鹊喧声起，报道芳菲如此。桃李恨年年，惯嫁东风里。

独抚朱阑情绪懒，值得甚、伤心红紫。徙倚。对莺莺燕燕，争语花底。

犹喜寂静柴门，傍松边山岫，柳边溪水。到处总韶华，领略曾余几。

蝶醉蜂酣墙影外，妆点就、困人天气。空拟。将百尺游丝，和愁悄系。

作者简介：王于臣，字越王，宜兴人，有《凫亭词》一卷，（《词综》、《瑶华集》所载之王绍即此人。）